Soektog na vermiste ysterman-atleet eindig tragiesDavid Bellet-Brissaud (Foto verskaf deur SAPD) Polisieduikers in Port Elizabeth in die Oos-Kaap het Woensdag die liggaam van David Bellet-Brissaud, die 48-jarige ysterman-atleet van Gaboen, in die stad se hawe uit die water gehaal. Kol. Priscilla Naidu, woordvoerder van die polisie, het dié nuus bevestig. Naidu sê die polisie het besluit om verder ondersoek in te stel nadat die atleet vroeër vandeesweek op kringtelevisiebeeldmateriaal by die hawe opgemerk is. Sy sê nadat die polisie ander addisionele kringtelevisiebeeldmateriaal onder oë gehad het, is die soektog na Bellet-Brissaud na ŉ ander gedeelte van die hawe verskuif. Sy sê die polisie se honde-eenheid, onder leiding van ao. Etienne Gerber en ao. Paul Franks, het die hawe Woensdag gefynkam. “Terwyl hulle besig was met die soektog by die hawe, het ao. Gerber se polisiehond, Misty, gereageer op ŉ reuk in die water. Die polisieduikers is na die einste toneel ontbied, en Bellet-Brissaud se liggaam is binne tien minute daarna uit die water gehaal,” sê sy. Naidu sê geen gemene spel word in dié stadium vermoed nie. ŉ Nadoodse ondersoek sal gedoen word om vas te stel wat die oorsaak van die atleet se dood is. Maroela Media het vroeër berig Bellet-Brissaud en sy vrou het Donderdag omstreeks 15:20 by die Paxton-hotel in Port Elizabeth ingeteken. Hy was in Port Elizabeth om aan die Ysterman Afrika-kampioenskap deel te neem. Die egpaar was saam met vriende uit, maar het omstreeks 21:00 na hul kamer teruggekeer. Sy vrou het Vrydag 01:00 wakker geword en Bellet-Brissaud was nie in die kamer nie. Kringtelevisiebeeldmateriaal wys Bellet-Brissaud het die kamer verlaat, uit die hotel geloop en in die straat af gestap. Hy het sonder sy selfoon en beursie spoorloos verdwyn. Die atleet se vrou, Lydia, sy broer, Gael, en sy suster, Vanessa, was vandeesweek nog in die land om die polisie by te staan in die ondersoek. Die familie het vroeër dié week ŉ beloning van R12 000 uitgeloof vir enigiemand wat inligting aan die polisie verskaf wat tot die atleet se opsporing kan lei. Die beloning is volgens gerugte op sosiale media later na meer as R100 000 verhoog.